SL Uradni list Evropske unije L 300/2

SKLEP SVETA

z dne 9. oktobra 2012

o podpisu Protokola o določitvi ribolovnih možnosti in finančnega prispevka, določenih v Sporazumu o partnerstvu v ribiškem sektorju med Evropsko skupnostjo na eni strani in Republiko Kiribati na drugi strani, v imenu Evropske unije ter o začasni uporabi Protokola

(2012/669/EU)

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(2) v povezavi s členom 218(5) Pogodbe,

ob upoštevanju predloga Evropske komisije,

ob upoštevanju naslednjega:

(1) Svet je 23. julija 2007 sprejel Uredbo (ES) št. 893/2007 o sklenitvi Sporazuma o partnerstvu v ribiškem sektorju med Evropsko skupnostjo na eni strani in Republiko Kiribati na drugi strani (1) (v nadaljnjem besedilu: Sporazum). Protokol, ki določa ribolovne možnosti in finančni prispevek iz Sporazuma je prenehal veljati 15. septembra 2012.

(2) Unija se je z Republiko Kiribati pogajala o novem protokolu, ki plovilom EU dodeljuje ribolovne možnosti v vodah, v katerih Republika Kiribati izvaja svojo suverenost oziroma jurisdikcijo (v nadaljenjm besedilu: Protokol).

(3) Kot rezultat pogajanj je bil 3. junija 2012 parafiran Protokol.

(4) Da se plovilom EU zagotovi nadaljevanje ribolovnih dejavnosti, bi se moral Protokol začasno uporabljati od 16. septembra 2012, kakor je določeno v členu 15 Protokola.

(5) Protokol bi bilo treba podpisati in ga začasno uporabljati do zaključka postopkov, potrebnih za njegovo sklenitev –

SPREJEL NASLEDNJI SKLEP:

Člen 1

Podpis Protokola o določitvi ribolovnih možnosti in finančnega prispevka, določenih v Sporazumu o partnerstvu v ribiškem sektorju med Evropsko skupnostjo na eni strani in Republiko Kiribati na drugi strani (v nadaljnjem besedilu: Protokol) v imenu Unije se odobri s pridržkom njegove sklenitve.

Besedilo Protokola je priloženo temu sklepu.

Člen 2

Predsednik Sveta je pooblaščen, da imenuje osebo(-e), pooblaščeno(-e) za podpis Protokola v imenu Unije.

Člen 3

Protokol se začasno uporablja od 16. septembra 2012 do zaključka postopkov, potrebnih za njegovo sklenitev.

Člen 4

Ta sklep začne veljati na dan sprejetja.

V Luxembourgu, 9. oktobra 2012 Za Svet Predsednik V. SHIARLY

(1) UL L 205, 7.8.2007, str. 1.

SL Uradni list Evropske unije L 300/3

PROTOKOL

o določitvi ribolovnih možnosti in finančnega prispevka, določenih v Sporazumu o partnerstvu v ribiškem sektorju med Evropsko skupnostjo (1) na eni strani in Republiko Kiribati na drugi strani

Člen 1

Obdobje uporabe in ribolovne možnosti

1. Kiribati odobri plovilom Evropske unije za ribolov tuna letna dovoljenja za ribolov (2) v skladu s členom 6 Sporazuma o partnerstvu v ribiškem sektorju (v nadaljnjem besedilu: Sporazum) v okviru omejitev ukrepov za ohranjanje in upravljanje (CMM) Komisije za ribištvo zahodnega in srednjega Pacifika (WCPFC), zlasti ukrepa CMM 2008-01.

2. Za obdobje treh let z začetkom 16. septembra 2012 znašajo ribolovne možnosti, dodeljene na podlagi člena 5 Sporazuma, v izključni ekonomski coni Kiribatija 15 000 ton izrazito selivskih vrst, navedenih v Prilogi 1 h Konvenciji Združenih narodov o pomorskem pravu iz leta 1982, za 4 (štiri) plovila z zaporno plavarico in 6 (šest) parangalk.

3. Brez poseganja v člen 9(1)(d) Sporazuma in člen 5 tega protokola se z drugim letom uporabe tega protokola število dovoljenj za ribolov za plovila z zaporno plavarico, dodeljenih na podlagi člena 1(2) tega protokola, na zahtevo EU lahko poveča, če to dovoljuje stanje virov, in sicer v skladu z ukrepi za ohranjanje in upravljanje WCPFC.

4. Odstavki 1, 2 in 3 se uporabljajo ob upoštevanju členov 5 in 6 tega protokola.

Člen 2

Finančni prispevek – načini plačila

1. V obdobju uporabe tega protokola EU letno plačuje vsoto zneskov iz odstavka 2 tega člena.

2. Finančni prispevek iz člena 7 Sporazuma za obdobje iz člena 1(2) tega protokola vključuje:

(a) letni znesek v višini 975 000 EUR za dostop do izključne ekonomske cone Kiribatija, kar ustreza referenčni tonaži 15 000 ton letno,

(b) posebni znesek v višini 350 000 EUR za podporo in izvajanje pobud, sprejetih v okviru sektorske ribiške politike Kiribatija.

3. Odstavek 1 tega člena se uporablja ob upoštevanju členov 4, 5, 6 in 8 tega protokola ter členov 14 in 15 Sporazuma.

4. Pogodbenici bosta zagotovili skrbno spremljanje ulovov EU v izključni ekonomski coni Kiribatija. Če skupna letna količina ulova plovil Evropske unije v izključni ekonomski coni Kiribatija preseže 15 000 ton, se letni finančni prispevek iz odstavka 2(a) tega člena poveča za 250 EUR na tono za prvih dodatnih 2 500 ton in za 300 EUR na tono za vsako dodatno tono nad temi dodatnimi 2 500 tonami. Te dodatne stroške krije EU v znesku 65 EUR na dodatno tono, preostali del pa plačajo lastniki plovil.

5. Plačilo, kakor je določeno v členu 2(2)(a) in (b), se opravi najpozneje 30. junija po začetku veljavnosti tega protokola za prvo leto in najpozneje 30. junija za naslednja leta.

6. Uporaba finančnega prispevka iz člena 2(2)(a) tega protokola je v izključni pristojnosti organov Kiribatija.

7. Delež finančnega prispevka iz člena 2(b) tega protokola se plača na račun št. 4 vlade Kiribatija pri ANZ Bank of Kiribati, Ltd, Betio, Tarawa („Fisheries Development Fund“), ki ga je za vlado Kiribatija odprlo Ministrstvo za finance. Preostanek finančnega prispevka se plača na račun št. 1 vlade Kiribatija pri ANZ Bank of Kiribati, Ltd, Betio, Tarawa, ki ga je za vlado Kiribatija odprlo Ministrstvo za finance.

Člen 3

Spodbujanje odgovornega ribolova v izključni ekonomski coni Kiribatija

1. S finančnim prispevkom iz člena 2(2)(b) upravljajo organi Kiribatija glede na cilje, ki jih sporazumno določita pogodbenici.

2. Organi Kiribatija takoj po začetku veljavnosti tega protokola in najpozneje tri mesece po navedenem datumu skupnemu odboru priložijo podroben letni in večletni program. Skupni odbor se strinja s tem programom, ki obravnava naslednje zahteve:

(a) letne in večletne smernice za uporabo finančnega prispevka iz člena 2(2)(b) za pobude, ki se bodo izvajale vsako leto;

(b) letne in večletne cilje, ki bodo doseženi z namenom, da se postopoma spodbuja odgovoren in trajnosten ribolov, ob upoštevanju prednostnih nalog Kiribatija in njegove nacionalne ribiške politike ter vseh drugih politik, ki so povezane s spodbujanjem odgovornega in trajnostnega ribolova ali imajo na to vpliv;

(c) merila in postopke za letno oceno rezultatov.

3. Morebitne predlagane spremembe večletnega sektorskega programa morata odobriti obe pogodbenici v skupnem odboru. Nujne spremembe večletnega sektorskega programa, ki jih zahtevajo organi Kiribatija v zvezi s spodbujanjem odgovornega ribolova, se lahko opravijo izven skupnega odbora v komunikaciji z EU.

4. Kiribati po potrebi vsako leto dodeli dodaten znesek k finančnemu prispevku iz člena 2(2)(b) za izvajanje večletnega programa. O tem znesku mora biti uradno obveščena Evropska unija. Kiribati obvesti EU o novi dodelitvi najpozneje 1. marca vsako leto.

5. Evropska unija lahko, če to upravičuje letna ocena napredka pri izvajanju večletnega sektorskega programa, prek skupnega odbora zahteva prilagoditev finančnega prispevka iz člena 2(2)(b) tega protokola, da se dejanski znesek finančnih sredstev, namenjenih izvajanju programa, uskladi z njegovimi rezultati.

6. Skupni odbor je odgovoren za spremljanje izvajanja večletnega programa sektorske podpore. Po potrebi obe pogodbenici nadaljujeta s spremljanjem prek skupnega odbora tudi po poteku tega protokola, dokler se dokončno ne porabi posebno finančno nadomestilo za sektorsko podporo iz člena 2(2)(b).

7. Vendar se finančni prispevek iz člena 2(2)(b) ne more plačati po obdobju desetih mesecev po poteku tega protokola.

Člen 4

Znanstveno sodelovanje za odgovorni ribolov

1. Pogodbenici se obvezujeta, da bosta spodbujali odgovoren ribolov v vodah Kiribatija po načelih Kodeksa FAO in po načelu nediskriminacije med različnimi ribiškimi ladjevji v teh vodah.

2. V obdobju, ki ga zajema ta protokol, Evropska unija in Kiribati zagotovita trajnostno rabo ribolovnih virov v izključni ekonomski coni Kiribatija.

3. Pogodbenici se zavežeta, da bosta spodbujali sodelovanje na podregionalni ravni v zvezi z odgovornim ribolovom, zlasti v okviru WCPFC in IATTC ter katere koli druge zadevne podregionalne ali mednarodne organizacije.

4. V skladu s členom 4 Sporazuma, členom 4(1) tega protokola in glede na najboljše razpoložljivo znanstveno mnenje pogodbenici v okviru skupnega odbora po potrebi sprejmeta ukrepe glede dejavnosti plovil Evropske unije, ki imajo v skladu s tem protokolom dovoljenje za izvajanje ribolovnih dejavnosti, da se zagotovi trajnostno upravljanje ribolovnih virov v izključni ekonomski coni Kiribatija.

Člen 5

Sporazumna prilagoditev ribolovnih možnosti

1. Ribolovne možnosti iz člena 1 tega protokola se lahko sporazumno prilagodijo, če priporočila WCPFC potrjujejo, da bo takšna prilagoditev zagotavljala trajnostno upravljanje ribolovnih virov Kiribatija. V tem primeru se finančni prispevek iz člena 2(2)(a) tega protokola prilagodi sorazmerno in po načelu časovne porazdelitve.

2. Če se bodo zaradi novega zaprtja znatnega dela izključne ekonomske cone Kiribatija ribolovne možnosti zmanjšale, se lahko po posvetovanju obeh pogodbenic v skupnem odboru finančni prispevek iz tega protokola prilagodi sorazmerno in po načelu časovne porazdelitve.

Člen 6

Nove ribolovne možnosti

1. Kadar EU izrazi interes za dostop do novih ribolovnih možnosti, ki niso navedene v členu 1 tega protokola, je treba ta interes nasloviti na Kiribati. Tak zahtevek za dostop do novih ribolovnih možnosti se lahko odobri ter je lahko predmet drugega sporazuma.

2. Pogodbenici se na zahtevo ene izmed njiju medsebojno posvetujeta in za vsak primer posebej določita ustrezne vrste, pogoje in druge parametre za izvajanje poskusnega ribolova v vodah Kiribatija.

3. Pogodbenici izvajata dejavnosti poskusnega ribolova v skladu z zakoni in drugimi predpisi Kiribatija ter po medsebojnem dogovoru. Dovoljenja za poskusni ribolov se lahko dodelijo za največ tri (3) mesece.

4. Kadar pogodbenici ugotovita, da so rezultati poskusnega ribolova pozitivni in so bile opredeljene nove komercialne vrste, hkrati pa se ohranjajo ekosistemi in živi morski viri, se lahko po posvetovanju pogodbenic plovilom Evropske unije ponudijo nove ribolovne možnosti za te vrste.

Člen 7

Pogoji za izvajanje ribolovnih dejavnosti – klavzula o izključnosti

1. Plovila Evropske unije lahko lovijo ribe v izključni ekonomski coni Kiribatija le z veljavnim dovoljenjem za ribolov, ki ga izdajo organi Kiribatija v skladu s tem protokolom.

2. Za ribolovne kategorije, ki niso navedene v tem protokolu, in poskusni ribolov lahko dovoljenja za ribolov plovilom Evropske unije izdajo organi Kiribatija. Vendar se pri odobritvi teh dovoljenj upoštevajo zakoni in drugimi predpisi Kiribatija ter medsebojni dogovor.

Člen 8

Začasna prekinitev in prilagoditev plačevanja finančnega prispevka

1. Finančni prispevek iz člena 2(2)(a) in (b) tega protokola se lahko prilagodi ali začasno prekine, kadar neobičajne okoliščine, ki niso naravni pojavi, onemogočajo opravljanje ribolovnih dejavnosti v izključni ekonomski coni Kiribatija, po posvetovanju med pogodbenicama v obdobju dveh mesecev po zahtevi ene od pogodbenic, pod pogojem da je EU v celoti poravnala vse zneske, dolgovane do dneva začasne prekinitve plačevanja..

2. Evropska unija lahko popolno ali delno začasno prekine plačevanje posebnega prispevka iz člena 2(2)(b) tega protokola, če se skupni odbor strinja, da:

(a) glede na oceno, ki se opravi v skupnem odboru, dobljeni rezultati niso v skladu z načrtovanim programom, ali

(b) Kiribati ne izvršuje plačila tega posebnega prispevka.

3. EU v primeru začasne prekinitve plačila pošlje pisno uradno obvestilo o svoji nameri vsaj dva meseca pred datumom, ko naj bi začasna prekinitev začela veljati.

4. Plačevanje finančnega prispevka se ponovno začne, ko se razmere popravijo po sprejetju ukrepov za odpravo zgoraj navedenih okoliščin ter po posvetovanju in dogovoru med pogodbenicama, ki potrdita, da razmere omogočajo vrnitev k običajnim ribolovnim dejavnostim.

Člen 9

Začasni odvzem in vrnitev dovoljenja za ribolov

Kiribati si pridržujejo pravico do začasnega odvzema dovoljenj za ribolov iz člena 1(2) tega protokola, če:

(a) zadevno plovilo resno krši zakone in druge predpise Kiribatija ali

(b) lastnik plovila ne upošteva naloga sodišča, izdanega v zvezi s kršitvijo določenega plovila. Potem ko se sodni nalog upošteva, dovoljenje plovila za ribolov ponovno začne veljati do njegovega izteka.

Člen 10

Začasna prekinitev uporabe protokola

1. Kadar se izčrpajo vse možnosti posvetovanj, ne da bi se pri tem dosegla sporazumna rešitev, se lahko uporaba tega protokola na pobudo ene od pogodbenic začasno prekine, če:

(a) Evropska unija ne izvaja plačil iz člena 2(2) tega protokola iz razlogov, ki niso zajeti v členu 8 tega protokola, ali

(b) pride do spora med pogodbenicama glede razlage tega protokola ali njegove uporabe ali

(c) ena od pogodbenic krši določbe tega protokola ali

(d) ena od pogodbenic ugotovi kršitev bistvenih in temeljnih vidikov človekovih pravic, kot so določene v členu 9 Sporazuma iz Cotonouja.

2. Uporaba tega protokola se lahko začasno prekine na pobudo ene od pogodbenic, če je spor med pogodbenicama resen in če s posvetovanjem med obema pogodbenicama ni dosežena sporazumna rešitev spora.

3. Zadevna pogodbenica mora v primeru začasne prekinitve uporabe protokola poslati pisno uradno obvestilo o svoji nameri vsaj dva meseca pred datumom, ko naj bi takšna prekinitev začela veljati.

4. V primeru začasne prekinitve uporabe Protokola pogodbenici nadaljujeta posvetovanja in skušata doseči sporazumno rešitev spora. Če je takšna rešitev dosežena, se uporaba tega protokola nadaljuje, znesek finančnega prispevka pa se sorazmerno in po načelu časovne porazdelitve zmanjša glede na obdobje, v katerem je bila uporaba tega protokola začasno prekinjena.

Člen 11

Nacionalni zakoni in drugi predpisi

1. Dejavnosti ribiških plovil Evropske unije v izključni ekonomski coni Kiribatija na podlagi tega protokola urejajo veljavni zakoni in drugi predpisi Kiribatija, razen če Sporazum, ta protokol ter njegova priloga in dodatki določajo drugače.

2. Kakršne koli spremembe ali nova zakonodaja v zvezi z ribištvom se začnejo v EU uporabljati 60. dan po dnevu, ko EU prejme uradno obvestilo Kiribatija.

Člen 12

Klavzula o pregledu

Prispevek lastnikov plovil se pregleda po dveh letih uporabe tega protokola in glede morebitnih sprememb se morata dogovoriti obe pogodbenici. Tretje leto uporabe tega protokola se bo štelo za prehodno obdobje pred prihodnjo uvedbo novega ukrepa za ohranjanje in upravljanje ribištva s strani organov Kiribatija.

Člen 13

Trajanje

Ta protokol in njegova priloga se uporabljata za obdobje treh let od 16. septembra 2012, razen v primeru odpovedi v skladu s členom 14 tega protokola.

Člen 14

Odpoved

1. Vsaka izmed pogodbenic lahko ta protokol odpove v primeru neobičajnih okoliščin, kot so zmanjšanje zadevnih staležev, ugotovljeno znižanje ravni izkoriščanja ribolovnih možnosti, dodeljenih plovilom Evropske unije, ali neupoštevanje obvez, ki sta jih pogodbenici sprejeli glede boja proti nezakonitemu, neprijavljenemu in nereguliranemu ribolovu.

2. V primeru odpovedi tega protokola zadevna pogodbenica pisno uradno obvesti drugo pogodbenico o svoji nameri, da odpove Protokol, in sicer vsaj šest mesecev pred dnevom, na katerega naj bi ta odpoved začela veljati. Po uradnem obvestilu iz prejšnjega stavka pogodbenici začneta posvetovanja.

3. Plačilo finančnega prispevka iz člena 2 tega protokola se za leto, v katerem začne odpoved veljati, zmanjša sorazmerno in po načelu časovne porazdelitve.

Člen 15

Začasna uporaba

Ta protokol se začasno uporablja od 16. septembra 2012.

Člen 16

Začetek veljavnosti

Ta protokol in njegova priloga začneta veljati na dan, ko se pogodbenici medsebojno uradno obvestita, da so bili postopki, potrebni za začetek veljavnosti, zaključeni.

(1) Evropska skupnost je 1. decembra 2009 postala Evropska unija.

(2) Dovoljenje za ribolov je ribolovno dovoljenje na podlagi tega protokola in njegove Priloge.

PRILOGA

POGOJI ZA OPRAVLJANJE RIBOLOVNIH DEJAVNOSTI S PLOVILI EVROPSKE UNIJE NA RIBOLOVNEM OBMOČJU KIRIBATIJA

POGLAVJE I

UPRAVLJANJE DOVOLJENJ ZA RIBOLOV (DOVOLJENJ ZA GOSPODARSKI RIBOLOV)

ODDELEK 1

Registracija

1. Za izvajanje ribolova v izključni ekonomski coni Kiribatija morajo plovila Evropske unije pridobiti registrsko številko, ki jo izdajo pristojni organi Kiribatija.

2. Zahtevki za registracijo se oddajo na obrazcu, ki ga v ta namen pripravijo organi Kiribatija, pristojni za ribištvo, v skladu z vzorcem iz Dodatka I.

3. Za registracijo je treba poslati fotografijo zadevnega plovila v velikosti 15 x 20 cm in plačati letno neto registracijsko pristojbino v višini 2 300 EUR na plovilo na račun št. 1 vlade Kiribatija v skladu s členom 2(7) Protokola.

ODDELEK 2

Dovoljenja za ribolov

1. Samo polovila, ki izpolnjujejo pogoje, lahko pridobijo dovoljenje za ribolov v izključni ekonomski coni Kiribatija.

2. Da bi plovilo izpolnjevalo pogoje, morata lastnik in poveljnik izpolniti vse predhodne obveznosti, ki izhajajo iz njunih ribolovnih dejavnosti v Kiribatiju v okviru Sporazuma. Plovilo mora biti vpisano v regionalni register ribiških plovil Agencije za ribištvo Pacifiškega foruma (South Pacific Forum Fisheries Agency – FFA) in seznam ribiških plovil Komisije za ribištvo zahodnega in srednjega Pacifika (Western and Central Pacific Fisheries Commission – WCPFC). Vsa plovila Evropske unije, ki zaprosijo za dovoljenje za ribolov, morajo imeti zastopnika s stalnim prebivališčem v Kiribatiju. Ime, naslov in kontaktna številka tega zastopnika se navedejo v zahtevku za dovoljenje za ribolov. Evropska komisija predloži ministrstvu Kiribatija, pristojnemu za ribištvo, zahtevek za vsako plovilo, ki želi loviti ribe na podlagi Protokola, pri čemer izvod zahtevka pošlje delegaciji Evropske unije, pristojni za Kiribati (v nadaljnjem besedilu: delegacija). Zahtevke je treba predložiti ministrstvu Kiribatija, pristojnemu za ribištvo, na obrazcu v skladu z vzorcem iz Dodatka II.

3. Organi Kiribatija storijo vse potrebno za zagotovitev zaupne obravnave podatkov, prejetih v okviru predložitve zahtevka za dovoljenje za ribolov. Ti podatki bodo uporabljeni samo v okviru uporabe Protokola.

4. Vsakemu zahtevku za dovoljenje za ribolov morajo biti priloženi naslednji dokumenti: (a) plačilo ali dokazilo o plačilu pristojbine za obdobje veljavnosti dovoljenja, (b) en izvod potrdila o tonaži, ki ga overi država članica zastave in ki navaja tonažo plovila, izraženo v BRT ali BT, (c) vsi drugi dokumenti ali potrdila, zahtevani na podlagi posebnih določb, ki veljajo za zadevno vrsto plovila v skladu s Protokolom, (d) potrdilo o vpisu plovila v regionalni register ribiških plovil FFA in seznam ribiških plovil WCPFC, (e) izvod potrdila o zavarovanju v angleškem jeziku, ki velja v času veljavnosti dovoljenja, (f) letni prispevek za opazovalca v višini 2 300 EUR na plovilo.

5. Vse neto pristojbine, razen prispevka za opazovalca, se v skladu s členom 2(7) Protokola plačajo na račun št. 1 vlade Kiribatija. Pristojbine vključujejo vse nacionalne in lokalne dajatve, razen pristaniških dajatev, stroškov storitev in stroškov pretovarjanja. Dovoljenja za ribolov se za vsa plovila izdajo lastnikom plovil v elektronski in tiskani obliki, pri čemer se en izvod v elektronski obliki pošlje Evropski komisiji in delegaciji v 15 delovnih dneh po tem, ko je ministrstvo Kiribatija, pristojno za ribištvo, prejelo vse dokumente iz odstavka 4. Elektronski izvod je treba nadomestiti s tiskanim takoj po prejemu slednjega.

6. Dovoljenja za ribolov se izdajo za določena posamezna plovila in niso prenosljiva.

7. Vendar se na zahtevo Evropske unije in če se dokaže višja sila, dovoljenje plovila za ribolov brez plačila dodatnih pristojbin nadomesti z novim dovoljenjem za ribolov za drugo plovilo podobne kategorije, kot je prvo plovilo, in sicer za obdobje do izteka veljavnosti prvotnega dovoljenja. Pri ugotavljanju ravni ulova plovil Evropske unije, da bi določili, ali so potrebna dodatna plačila Evropske unije v skladu s členom 2(4) Protokola, se upošteva skupen ulov obeh zadevnih plovil. Lastnik prvega plovila dovoljenje za ribolov, ki ga je treba preklicati, prek delegacije vrne pristojnim organom Kiribatija. Novo dovoljenje za ribolov začne veljati na dan, ko ga izda ministrstvo Kiribatija, pristojno za ribištvo, in je veljavno do izteka prvotnega dovoljenja za ribolov. Delegacijo je treba obvestiti o izdaji novega dovoljenja za ribolov.

8. Dovoljenje za ribolov je treba vedno hraniti na krovu plovila, in sicer na vidnem mestu v krmarnici, brez poseganja v oddelek 3 poglavja V te priloge. V razumnem obdobju po izdaji dovoljenja za ribolov, ki ne sme presegati 45 dni, in dokler plovilo ne prejme izvirnika dovoljenja za ribolov, je elektronsko prejeti dokument ali druga dokumentacija, ki jo odobrijo organi Kiribatija, zadosten dokaz veljavnega dovoljenja za namene nadzorovanja, spremljanja in uveljavljanja Sporazuma. Elektronsko prejeti dokument je treba nadomestiti s tiskanim takoj po prejemu slednjega.

9. Pogodbenici se dogovorita, da bosta spodbujali vzpostavitev sistema dovoljenj za ribolov, ki temelji izključno na elektronski izmenjavi vseh zgoraj navedenih informacij in dokumentov. Pogodbenici se dogovorita, da bosta spodbujali čimprejšnjo zamenjavo tiskanega dovoljenja za ribolov z elektronskim, npr. seznam plovil, ki jim je dovoljen ribolov v izključni ekonomski coni Kiribatija, kot je določeno v odstavku 1 tega oddelka.

ODDELEK 3

Pogoji za izdajo dovoljenja za ribolov – pristojbine in predplačila

1. Dovoljenja za ribolov veljajo eno leto. Obnavljajo se lahko letno. Pri obnovitvi dovoljenj se upošteva število razpoložljivih ribolovnih možnosti, ki jih določa Protokol.

2. Pristojbina za dovoljenje za ribolov znaša 35 EUR na tono ulova v izključni ekonomski coni Kiribatija.

3. Dovoljenja za ribolov se izdajo, kadar lastniki plovil v skladu s členom 2(7) Protokola na račun št. 1 vlade Kiribatija plačajo naslednje pavšalne zneske: (a) 131 250 EUR na plovilo za ribolov tuna z zaporno plavarico in (b) 15 000 EUR na parangalko.

4. Znesku iz odstavka 3 tega oddelka je treba dodati poseben prispevek za dovoljenje za ribolov, ki ga v skladu s členom 2(7) Protokola lastniki plovil plačajo na račun št. 1 vlade Kiribatija v višini 300 000 EUR na plovilo za ribolov tuna z zaporno plavarico.

5. Končni obračun pristojbin za ribolovno leto pripravi Evropska komisija do 30. junija vsako leto za količino ulova preteklega koledarskega leta na podlagi prijav ulova, ki jih predložijo lastniki plovil. Podatke potrdi znanstveni inštitut, pristojen za preverjanje podatkov o ulovu Evropske unije (Institut de Recherche pour le Development – IRD, Instituto Español de Oceanografía – IEO ali Instituto Portugues de Investigaçao Maritima – IPIMAR).

6. Obračun pristojbin, ki ga pripravi Evropska komisija, se predloži ministrstvu Kiribatija, pristojnemu za ribištvo, ki ga preveri in odobri. Organi Kiribatija lahko ugovarjajo obračunu pristojbin v 30 dneh od fakture obračuna ter v primeru nestrinjanja zahtevajo izredno zasedanje skupnega odbora, kakor je predvideno v členu 9(2) Sporazuma. Če v 30 dneh ni ugovorov, se šteje, da so organi Kiribatija obračun sprejeli.

7. O končnem obračunu pristojbin so nemudoma uradno obveščeni ministrstvo Kiribatija, pristojno za ribištvo, delegacija in lastniki plovil. Lastniki plovil vplačajo vse morebitne dodatne neto zneske, ki jih dolgujejo pristojnim organom Kiribatija, v petinštiridesetih (45) dneh po uradnem obvestilu o potrjenem končnem obračunu na račun št. 1 vlade Kiribatija v skladu s členom 2(7) Protokola.

8. Če je znesek končnega obračuna nižji od predplačila iz odstavka 3 tega oddelka, se nastala razlika lastniku plovila ne povrne.

9. Če se tre ba zaradi novega zaprtja znatnega dela izključne ekonomske cone Kiribatija ribolovne možnosti zmanjšati, se lahko po posvetovanju obeh pogodbenic v skupnem odboru pristojbina lastnikov plovil prilagodi sorazmerno in po načelu časovne porazdelitve.

POGLAVJE II

RIBOLOVNE CONE IN DEJAVNOSTI

ODDELEK 1

Ribolovna območja

1. Plovila iz člena 1 Protokola smejo opravljati ribolovne dejavnosti v izključni ekonomski coni Kiribatija, razen na območjih, ki so na pomorski karti 83005-FLC označena kot zaščitena ali prepovedana območja, v skladu z zakoni in drugimi predpisi Kiribatija.

2. Kiribati obvesti Evropsko komisijo o morebitnih spremembah zaščitenih ali prepovednih območij, takoj ko so te sprejete.

3. V nobenem primeru ribolov ni dovoljen 12 navtičnih milj od temeljne črte in v polmeru 1 navtične milje od katere koli zasidrane naprave za zbiranje rib (FAD), katere lokacijo v geografskih koordinatah je podal kateri koli drug državljan ali subjekt. Zlasti plovilom z zaporno plavarico je ribolov prepovedan na območju 60 navtičnih milj od temeljnih črt otokov Tarawa, Kanton in Kiritimati ter od katerega koli potopljenega grebena, kot je označeno na kartah iz odstavka 1 te sekcije.

ODDELEK 2

Ribolovne dejavnosti

1. Plovilom z zaporno plavarico in parangalkam se dovoli samo ribolov vrst iz člena 1 Protokola. Vsak nenamerni prilov vrst rib, ki ne pripadajo vrstam iz člena 1 Protokola, se prijavi organom Kiribatija v skladu s poglavjem III te priloge.

2. Ribolovne dejavnosti plovil Evropske unije se izvajajo v skladu z zahtevami ukrepov za ohranjanje in upravljanje, ki jih določi WCPFC.

3. Znotraj izključne ekonomske cone Kiribatija nista dovoljena pridneni in koralni ribolov.

4. Plovila Evropske unije izvajajo vse ribolovne dejavnosti tako, da ne ovirajo tradicionalnega lokalnega ribištva, ter izpustijo vse želve, morske sesalce, ptiče in koralne ribe tako, da ima ta raznovrstni ulov največjo možnost preživetja.

5. Plovila Evropske unije, njihov poveljnik ter upravljavec izvajajo vse ribolovne dejavnosti tako, da ne motijo ribolovnih opreacij drugih ribiških plovil ter se izogibajo ribolovnemu orodju drugih ribiških plovil.

POGLAVJE III

SPREMLJANJE

ODDELEK 1

Dogovor o beleženju ulova

1. Poveljniki plovil v svoj ribolovni ladijski dnevnik beležijo informacije iz dodatkov III A in III B. Elektronsko sporočanje podatkov o ulovu/podatkov iz ribolovnega ladijskega dnevnika se za plovila nad 24 m dolžine uporablja od 1. januarja 2010, za plovila nad 12 m dolžine pa se uvede postopoma po letu 2012. Pogodbenici si prizadevata za spodbujanje vzpostavitve sistemov podatkov o ulovu, ki bodo temeljili izključno na elektronski izmenjavi zgoraj navedenih informacij. Pogodbenici se dogovorita, da bosta spodbujali čimprejšnjo zamenjavo tiskanega ribolovnega ladijskega dnevnika z elektronskim.

2. Če na določen dan plovilo ne izvleče nobene mreže ali če pri izvleku mreže ni ulova, poveljnik plovila to navede v ribolovnem ladijskem dnevniku. Ob dnevih, ko se ribolovne operacije ne opravljajo, mora plovilo do polnoči po lokalnem času v ribolovni ladijski dnevniku navesti, da ni izvedlo nobenih ribolovnih operacij.

3. Čas in datum vstopa v izključno ekonomsko cono Kiribatija ter izstopa iz te cone se vpiše v ribolovni ladijski dnevnik takoj po vstopu v izključno ekonomsko cono Kiribatija oziroma izstopu iz nje.

4. V primeru nenamernega prilova vrst, ki niso vrste, opredeljene v členu 1 Protokola, plovila Evropske unije zabeležijo vrste ulovljenih rib, njihovo velikost in količino na vrsto, izraženo v teži ali številu, ter, kot je določeno v ribolovnem ladijskem dnevniku, ali je bil ulov obdržan na krovu ali vrnjen v morje.

5. Ribolovni ladijski dnevnik se izpolni čitljivo in vsak dan, podpiše pa ga poveljnik plovila najpozneje do 23.59 vsak dan.

ODDELEK 2

Dogovori o poročanju o ulovu

1. V tej prilogi je trajanje ribolovnega potovanja plovila Evropske unije opredeljeno kot sledi: (a) bodisi obdobje, ki preteče med vstopom v vode izključne ekonomske cone Kiribatija in izstopom iz njih; (b) ali obdobje, ki preteče med vstopom v vode izključne ekonomske cone in pretovarjanjem; (c) ali obdobje, ki preteče med vstopom v vode izključne ekonomske cone Kiribatija in iztovarjanjem v določenem pristanišču Kiribatija.

2. Vsa plovila Evropske unije z dovoljenjem za ribolov v izključni ekonomski coni Kiribatija na podlagi Sporazuma sporočijo svoj ulov ministrstvu Kiribatija, pristojnemu za ribištvo, v ribolovnem ladijskem dnevniku, in sicer: (a) center države članice zastave za spremljanje ribištva po elektronski poti ali na drug način pošlje vse podpisane ribolovne ladijske dnevnike centru Kiribatija za spremljanje ribištva in Evropski komisiji najpozneje 5 dni po vsakem iztovarjanju ali pretovarjanju, (b) poveljnik plovila po elektronski poti ali na drug način pošlje ministrstvu Kiribatija, pristojnemu za ribištvo, in Evropski komisiji tedensko poročilo o ulovu z informacijami iz dela 3 Dodatka IV. Tedenski položaji plovila in poročila o ulovu se hranijo na krovu do konca iztovarjanja ali pretovarjanja.

3. Vstop v cono in izstop iz nje: (a) plovila Evropske unije najmanj 24 ur vnaprej uradno obvestijo ministrstvo Kiribatija, pristojno za ribištvo, o nameravanem vstopu v izključno ekonomsko cono Kiribatija, pri izstopu iz nje pa ga obvestijo takoj. Takoj po vstopu v izključno ekonomsko cono Kiribatija plovila Evropske unije o tem obvestijo ministrstvo Kiribatija, pristojno za ribištvo, in sicer po telefaksu ali e-pošti v skladu z vzorcem iz Dodatka IV ali po radiu; (b) Ko plovila uradno obveščajo o izstopu iz izključne ekonomske cone, sporočijo tudi svoj položaj ter količino in vrsto ulova na krovu v skladu z vzorcem iz Dodatka IV. Obveščanje se izvede po telefaksu, e-pošti ali radiu.

4. Plovila, ki lovijo ribe, ne da bi o tem obvestila ministrstvo Kiribatija, pristojno za ribištvo, se obravnavajo kot plovila brez dovoljenja za ribolov.

5. Plovilom sta ob izdaji dovoljenja za ribolov sporočeni tudi številki telefaksa in telefona ter e-naslov organov Kiribatija.

6. Plovila Evropske unije zagotovijo, da so njihovi ribolovni ladijski dnevnik in poročila o ulovu takoj na voljo za inšpekcijski pregled, ki ga izvajajo izvršilni uradniki in drugi posamezniki ali subjekti, ki izkažejo svojo istovetnost z veljavno službeno izkaznico, ki potrjuje, da ima inšpektor pooblastilo organov Kiribatija za izvajanje postopkov vkrcanja in inšpekcijskih postopkov.

ODDELEK 3

Sistem za spremljanje plovil (VMS)

1. Plovila Evropske unije morajo pri izvajanju dejavnosti v izključni ekonomski coni Kiribatija izpolnjevati zahteve glede sistema za spremljanje plovil (VMS) FFA, ki se trenutno uporablja v izključni ekonomski coni Kiribatija. Vsako plovilo Evropske unije ima na krovu vgrajeno vzdrževano prenosno oddajno enoto (mobile transmission unit – MTU), ki jo je odobrila FFA in je vedno v celoti operativna.

2. Plovilo in upravljavec se zavežeta, da enote po namestitvi ne bosta nedovoljeno odpirala, je odstranila oziroma naročila njene odstranitve, razen za potrebe vzdrževanja ali popravila. Upravljavec in plovilo sta odgovorna za nakup, vzdrževanje in operativne stroške prenosne oddajne enote ter v celoti sodelujeta z organi Kiribatija pri njeni uporabi (glej podrobnosti v Dodatku V).

3. Odstavek 1 zgoraj ne izključuje možnosti, da pogodbenici izbereta alternativni sistem za spremljanje plovil, ki pa mora biti združljiv s sistemom za spremljanje plovil WCPFC.

4. Vsi podatki, ki se posredujejo centru Kiribatija za spremljanje ribištva, se lahko uporabljajo le za nadzor v izključni ekonomski coni Kiribatija. Podatkov VMS se v nobeni obliki ne sme posredovati, prodati, ponuditi ali predložiti tretjim osebam za nadzor ali kakršne koli druge namene zunaj izključne ekonomske cone Kiribatija.

5. Prejšnji odstavek se ne uporablja v okviru obveznosti WCPFC v zvezi z dejavnostmi MCS na odprtem morju območja Konvencije WCPFC.

ODDELEK 4

Iztovarjanje

1. Plovila Evropske unije, ki želijo iztovoriti ulov v pristaniščih Kiribatija, to storijo v za ta namen določenih pristaniščih Kiribatija. Seznam teh določenih pristanišč je v Dodatku VI.

2. Lastniki takih plovil morajo ministrstvu Kiribatija, pristojnemu za ribištvo, in centru države članice zastave za spremljanje ribištva najmanj 48 ur pred iztovarjanjem uradno sporočiti zahtevane informacije v skladu s vzorcem iz dela 4 Dodatka IV. Pri iztovarjanju v pristanišču zunaj izključne ekonomske cone Kiribatija se sporočanje izvede pod istimi pogoji, kot so navedeni zgoraj, in sicer se informacije sporočijo državi pristanišča, v katerem bo potekalo iztovarjanje, in centru države članice zastave za spremljanje ribištva.

3. Kapitani ribiških plovil Evropske unije, vključenih v postopke iztovarjanja v pristaniščih Kiribatija, dovolijo in olajšajo pregled teh postopkov, ki ga izvedejo pooblaščeni uradniki Kiribatija. Ko je pregled končan, se kapitanu plovila izda potrdilo.

ODDELEK 5

Pretovarjanje

1. Plovila Evropske unije, ki želijo pretovoriti ulov v vodah Kiribatija, to storijo v za ta namen določenih pristaniščih Kiribatija. Seznam teh pristanišč je v Dodatku VI.

2. Lastniki takih plovil morajo ministrstvu Kiribatija, pristojnemu za ribištvo, najmanj 48 ur pred pretovarjanjem uradno sporočiti zahtevane informacije.

3. Pretovarjanje se šteje kot konec ribolovnega potovanja. Plovila morajo zato ministrstvu Kiribatija, pristojnemu za ribištvo, predložiti prijavo ulova in navesti, ali nameravajo ribolov nadaljevati ali zapuščajo izključno ekonomsko cono Kiribatija.

4. Plovila Evropske unije, ki lovijo ribe v izključni ekonomski coni Kiribatija, nikakor ne pretovarjajo ulova na morju.

5. Vsakršno pretovarjanje ulova, ki ni zajeto zgoraj, je v izključni ekonomski coni Kiribatija prepovedano. Oseba, ki krši to določbo, je kaznovana v skladu z zakoni in drugimi predpisi Kiribatija.

6. Kapitani ribiških plovil Evropske unije, vključenih v postopke pretovarjanja v pristaniščih Kiribatija, dovolijo in olajšajo pregled teh postopkov, ki ga izvedejo pooblaščeni uradniki Kiribatija. Ko je pregled končan, se kapitanu plovila izda potrdilo.

POGLAVJE IV

OPAZOVALCI

1. Ob predložitvi zahtevka za dovoljenje za ribolov vsako zadevno plovilo Evropske unije plača prispevek za opazovalca v skladu z odstavkom 4(f) oddelka 2 poglavja I na račun št. 4 vlade Kiribatija.

2. Plovila Evropske unije, ki lahko v skladu s Sporazumom lovijo ribe v izključni ekonomski coni Kiribatija, vzamejo na krov opazovalce pod naslednjimi pogoji: A. Za plovila z zaporno plavarico: Na plovilih Evropske unije z zaporno plavarico je pri izvajanju dejavnosti v izključni ekonomski coni Kiribatija vedno prisoten opazovalec iz Programa Kiribatija za opazovanje na področju ribištva, pooblaščen na podlagi Programa WCPFC za regionalno opazovanje (Regional Observer Program – ROP), ali opazovalec IATTC, pooblaščen z memorandumom o soglasju med WCPFC in IATTC o navzkrižnem potrjevanju odobrenih opazovalcev. Zadevni lastniki plovil ali njihovi zastopniki ministrstvu Kiribatija, pristojnemu za ribištvo, čim prej sporočijo ime opazovalca in program, v skladu s katerim je bil pooblaščen. B. Za parangalke: (a) Ministrstvo Kiribatija, pristojno za ribištvo, vsako leto določi področje uporabe programa za opazovanje na krovu na podlagi števila plovil, ki imajo dovoljenje za ribolov v izključni ekonomski coni Kiribatija, in stanja virov, ki so ciljni ulov navedenih plovil. Glede na to določi število ali odstotek plovil, ki morajo na krov vzeti opazovalca. To temelji na programu WCPFC ROP, pokritost opazovalca pa upošteva pokritost iz navedenega programa za izključno ekonomsko cono Kiribatija. (b) Ministrstvo Kiribatija, pristojno za ribištvo, sestavi seznam plovil, za katera je bilo določeno, da na krov vzamejo opazovalca, in seznam pooblaščenih opazovalcev, kot so opredeljeni v pododstavku 2A tega odstavka. Seznama se posodabljata. Takoj po pripravi in vsake tri mesece po njuni posodobitvi se predložita Evropski komisiji. (c) Zadevni lastnik plovila ali njegov zastopnik sprejme potrebne ukrepe za spoštovanje zahtev Kiribatija v skladu s točkama (a) in (b) tega pododstavka ter ministrstvo Kiribatija, pristojno za ribištvo, najpozneje v petnajstih (15) dneh pred načrtovanim datumom vkrcanja opazovalca obvesti, da namerava na krov vkrcati pooblaščenega opazovalca, ime tega opazovalca pa sporoči, takoj ko je mogoče. (d) Ministrstvo Kiribatija, pristojno za ribištvo, določi, koliko časa ostanejo opazovalci na krovu, vendar praviloma ne dlje, kot je potrebno, da opravijo svoje naloge. Ministrstvo Kiribatija, pristojno za ribištvo, o tem obvesti lastnike plovil ali njihove zastopnike takrat, ko jim sporoči ime opazovalca, ki ga morajo vzeti na krov zadevnega plovila.

3. V skladu z določbami pododstavka 2A tega poglavja zadevni lastniki plovil 10 dni pred predvidenim vkrcanjem opazovalca na začetku ribolovnega potovanja sporočijo, v katerih pristaniščih Kiribatija in kdaj nameravajo na krov sprejeti opazovalca.

4. Če so opazovalci vkrcani na krov v tujem pristanišču, njihove potne stroške krije lastnik plovila. Če plovilo z opazovalcem iz Kiribatija na krovu zapusti izključno ekonomsko cono Kiribatija, se sprejmejo vsi ukrepi, da se opazovalcu čim prej zagotovi vrnitev v Kiribati na stroške lastnika plovila.

5. Če opazovalec v šestih (6) urah po dogovorjenem času ni prisoten na dogovorjenem kraju, so lastniki plovil avtomatično razrešeni obveznosti vkrcanja opazovalca.

6. Opazovalci se na krovu obravnavajo kot častniki. Opravljajo naslednje naloge: (a) opazovanje ribolovnih dejavnosti plovil, (b) preverjanje položaja plovil, ki izvajajo ribolovne dejavnosti, (c) biološko vzorčenje v okviru znanstvenih programov, (d) beleženje uporabljenega ribolovnega orodja, (e) preverjanje podatkov o ulovu v izključni ekonomski coni Kiribatija, ki so zapisani v ribolovnem ladijskem dnevniku, (f) preverjanje deleža prilova in ocena količine zavržkov tržnih rib kostnic, rakov, glavonožcev in morskih sesalcev, (g) enkrat tedensko po radiu ali na drug način sporočijo podatke o ribolovu, vključno s količino ulova in prilova na krovu.

7. Kapitani in poveljniki plovila pooblaščenim opazovalcem dovolijo vkrcanje na plovila z dovoljenjem za ribolov v izključni ekonomski coni Kiribatija in storijo vse, kar je v njihovi moči, da zagotovijo fizično varnost in dobro počutje opazovalcev pri izvajanju njihovih dolžnosti: (a) kapitan ali poveljnik dovoli in pomaga pooblaščenemu opazovalcu, da se vkrca na plovilo za opravljanje znanstvenih nalog, nalog spremljanja in drugih nalog, (b) kapitan ali poveljnik omogoči opazovalcu neomejen dostop do naprav in opreme na krovu plovila ter njihovo uporabo, ki jih pooblaščeni opazovalec določi kot nujne za izvedbo svojih dolžnosti, (c) opazovalci imajo dostop do mostu, rib na krovu in območij, ki se uporabljajo za hranjenje, predelavo, tehtanje in skladiščenje rib, (d) opazovalci lahko vzamejo večje število vzorcev ter morajo imeti neomejen dostop do arhiva plovila, vključno z njegovimi ribolovnimi ladijskimi dnevniki, poročili o ulovu in dokumentacijo za namen preverjanja in kopiranja, ter (e) opazovalcem je dovoljeno, da zbirajo kakršne koli druge informacije, ki so povezane z ribištvom v izključni ekonomski coni Kiribatija.

8. Opazovalci med bivanjem na krovu: (a) storijo vse potrebno za zagotovitev, da njihova prisotnost na krovu plovila ne ovira običajnih dejavnosti plovila, in (b) spoštujejo material in opremo na krovu ter zaupnost vseh dokumentov, ki pripadajo navedenemu plovilu.

9. Opazovalci imajo med svojim bivanjem na krovu: (a) popolen dostop do vseh naprav in opreme, ki so po mnenju opazovalca potrebni za izvajanje njegovih nalog, ter njihove uporabe, pri čemer je treba upoštevati vsa pravila poslovanja in delovanja opreme plovila, vključno s popolnim dostopom do mostu, rib na krovu ter območij, ki se uporabljajo za hranjenje, predelavo, tehtanje in skladiščenje rib, (b) pravico do opravljanja svojih nalog, pri čemer se jih ne sme napasti, ovirati, se upirati njihovim zahtevam, zavlačevati, ustrahovati ali se vmešavati v njihovo opravljanje nalog.

10. Poročanje opazovalca: (a) Na koncu obdobja opazovanja, ko se je opazovalec izkrcal in poročal organu, ki zagotovi opazovalca, ta organ ne glede na to, ali je ribolovno potovanje v skladu z definicijo iz odstavka 1 oddelka 2 poglavja III te priloge končano ali ne, pripravi končno poročilo, v katerem so opisane vse ribolovne dejavnosti, vključno s primeri neupoštevanja pravil, ter ga pošlje lastniku plovila in/ali njegovim zastopnikom z izvodi za delegacijo, s čimer se poveljniku zadevnega ribiškega plovila omogoči predložitev pripomb. (b) Ne glede na določbe točke 10(a) zgoraj da organ, ki zagotovi opazovalca, po izkrcanju opazovalca poveljniku ribiškega plovila ali lastniku plovila oziroma njegovim zastopnikom na voljo predhodno poročilo s povzetkom ribolovnih dejavnosti, vključno s primeri neupoštevanja pravil, in mu tako omogoči predložitev pripomb. (c) Organ, ki zagotovi opazovalca, poskrbi, da se končno poročilo predloži Evropski komisiji, pristojnemu organu države zastave in lastniku plovila ali njegovim zastopnikom. Predložitev se mora v vsakem primeru opraviti v 30 delovnih dneh po izkrcanju opazovalca.

11. Lastniki plovil krijejo stroške bivanja opazovalcev pod enakimi pogoji, kot veljajo za častnike na plovilu.

12. Kadar plovilo izvaja dejavnosti v izključni ribolovni coni Kiribatija osebni prejemek in socialne prispevke opazovalca krijejo organi Kiribatija.

POGLAVJE V

NADZOR IN UVELJAVLJANJE PREDPISOV

ODDELEK 1

Identifikacija plovila

1. Zaradi ribolova in pomorske varnosti je vsako plovilo označeno in identificirano v skladu s standardnimi specifikacijami za označevanje in identificiranje ribiških plovil, ki jih je odobrila Organizacija Združenih narodov za prehrano in kmetijstvo (FAO).

2. Črke pristanišča ali okraja, v katerem je plovilo registrirano, in zaporedne številke registracije so prikazane na obeh straneh premca, čim višje nad vodo, da se razločno vidijo z morja in iz zraka, in v barvi, ki je kontrastna z barvo njihove podlage. Ime plovila in pristanišče njegove registracije se napišeta tudi na premcu in krmi plovila.

3. Kiribati in Evropska unija lahko po potrebi zahtevata, da se na vrhu krmarnice navedejo mednarodni radijski klicni znak plovila (IRCS), številka Mednarodne pomorske organizacije (IMO) ali črke in števke zunanje registrske številke, in sicer tako, da se razločno vidijo iz zraka, in v barvi, ki je kontrastna z barvo njihove podlage: (a) kontrastni barvi sta bela in črna ter (b) črke in števke zunanje registrske številke, napisane ali prikazane na trupu plovila, so takšne, da se jih ne da odstraniti, izbrisati ali spremeniti ter niso nečitljive, prekrite ali skrite.

4. Vsako plovilo, ki nima prikazanega svojega imena in radijskega klicnega znaka ali signalnih črk na predpisan način, se lahko pospremi v pristanišče Kiribatija za nadaljnjo preiskavo.

5. Upravljavec plovila zagotovi stalno spremljanje mednarodne frekvence za klice v nevarnosti (2 182) kHz (HF) in/ali mednarodne frekvence za klice v nuji v varnostne namene (156,8) MHz (kanal 16, VHF-FM), da olajša komunikacijo z organi za upravljanje ribištva in nadzor ter izvršilnimi organi Kiribatija.

6. Upravljavec plovila zagotovi, da je na krovu ves čas na voljo najnovejši in posodobljen izvod mednarodnega kodeksa signalov (INTERCO).

ODDELEK 2

Komunikacija s patruljnimi čolni Kiribatija

1. Komunikacija med plovili z dovoljenjem in patruljnimi čolni vlade poteka po mednarodnem kodeksu signalov, in sicer: Mednarodna koda signala – pomen: L Takoj ustavite SQ3 Ustavite ali upočasnite, želim se vkrcati na vaše plovilo QN Postavite vaše plovilo ob desni bok našega plovila QN1 Postavite vaše plovilo ob levi bok našega plovila TD2 Ali ste plovilo za ribolov? C Da N Ne QR Našega plovila ne moremo postaviti ob bok vašemu QP Naše plovilo bomo postavili ob bok vašemu

2. Kiribati Evropski komisiji predloži seznam vseh patruljnih čolnov, ki se uporabljajo za nadzor na področju ribištva. Ta seznam vključuje vse podatke v zvezi z navedenimi plovili, zlasti: ime, zastavo, vrsto, fotografijo, zunanje identifikacijske znake, mednarodni radijski klicni znak in zmogljivost za komunikacijo.

3. Patruljni čolni morajo biti jasno označeni in prepoznavni kot plovila v uporabi/službi vlade.

ODDELEK 3

Seznam plovil

Evropska komisija hrani posodobljen seznam plovil z dovoljenjem za ribolov, izdanim na podlagi tega protokola. Seznam se organom Kiribatija, pristojnim za nadzor ribištva, pošlje takoj, ko je sestavljen, in vsakič, ko se posodobi.

ODDELEK 4

Veljavni zakoni in drugi predpisi

Plovilo in njegovi upravljavci spoštujejo določbe te priloge ter zakone in druge predpise Kiribatija. Prav tako bi morali spoštovati mednarodne pogodbe, konvencije ter sporazume na področju upravljanja ribištva, katerih pogodbenici sta Kiribati in Evropska unija. Nespoštovanje določb te priloge ter zakonov in drugih predpisov Kiribatija lahko privede do visokih denarnih kazni ter drugih civilnih in kazenskih sankcij.

ODDELEK 5

Nadzorni postopki

1. Kapitani ali poveljniki plovil Evropske unije, ki izvajajo ribolovne dejavnosti v izključni ekonomski coni Kiribatija, dovolijo in olajšajo vkrcanje ter opravljanje dolžnosti pooblaščenim uradnikom Kiribatija, odgovornim za inšpekcijske preglede in nadzor ribolovnih dejavnosti, kadar koli znotraj izključne ekonomske cone Kiribatija.

2. Da bi zagotovili varnejše inšpekcijske postopke, se plovilo predhodno obvesti o vkrcanju navedenih uradnikov, prav tako se sporočita identiteta inšpekcijskega plovila in ime inšpektorja.

3. Pooblaščeni uradniki imajo neomejen dostop do arhiva plovila, vključno z ribolovnimi ladijskimi dnevniki, poročili o ulovu, dokumentacijo in vsemi elektronskimi napravami, ki so namenjene beleženju ali shranjevanju podatkov, kapitan ali poveljnik ladje pa pooblaščenim uradnikom dovoli, da naredijo zapis na katero koli dovoljenje, ki so ga izdali organi Kiribatija, ali drugo dokumentacijo, ki se zahteva v okviru Sporazuma.

4. Kapitan ali poveljnik takoj izpolni vsa razumna navodila pooblaščenih uradnikov ter omogoči varno vkrcanje in omogoči inšpekcijski pregled plovila, orodja, opreme, arhiva, rib in ribjih proizvodov.

5. Kapitan, poveljnik ali posadka plovila pooblaščenega uradnika ne smejo napasti, ga ovirati, se upirati njegovim zahtevam, zavlačevati ali zavrniti njegovega vkrcanja, ga ustrahovati ali se vmešavati v njegovo delo, ko opravlja svoje dolžnosti.

6. Ti uradniki se na krovu ne zadržujejo dlje, kot je potrebno, da opravijo svoje naloge.

7. Če se določbe iz tega poglavja ne upoštevajo, ima Kiribati pravico, da plovilu, ki krši določbe, začasno prekliče dovoljenje za ribolov, dokler ne uredi vseh formalnosti, in mu naloži kazen, določeno v veljavnih zakonih in drugih predpisih Kiribatija. O tem obvesti Evropsko komisijo.

8. Po opravljenem inšpekcijskem pregledu se poveljniku plovila izda potrdilo.

9. Kiribati zagotovi, da ima osebje, ki je neposredno vključeno v inšpekcijske preglede ribiških plovil, ki jih zajema Sporazum, potrebna znanja in spretnosti za izvajanje inšpekcijskih pregledov na področju ribištva in se spozna na zadevno vrsto ribištva. Med izvajanjem inšpekcijskih pregledov na krovu ribiških plovil, ki jih zajema Sporazum, pooblaščeni uradniki Kiribatija zagotovijo, da se posadka, plovilo in tovor obravnavajo v skladu z mednarodnimi določbami za postopke vkrcanja in inšpekcijske postopke, ki jih uporablja WCPFC.

ODDELEK 6

Postopek pridržanja

Pridržanje ribiških plovil

(a) Ministrstvo Kiribatija, pristojno za ribištvo, v 24 urah obvesti delegacijo o vseh pridržanjih in kaznih, ki so bile naložene plovilom Evropske unije v izključni ekonomski coni Kiribatija.

(b) Delegacija hkrati prejme kratko poročilo o okoliščinah in razlogih, ki so privedli do pridržanja.

POGLAVJE VI

OKOLJSKA ODGOVORNOST

1. Plovila Evropske unije priznavajo potrebo po ohranjanju občutljivih (morskih) okoljskih razmer v lagunah in na atolih na območju Kiribatija, zato ne odvržejo nobene snovi, ki bi lahko povzročila škodo ali poslabšanje kakovosti morskih virov. Evropska unija spoštuje določbe okoljskega zakonika Kiribatija.

2. Če se med ribolovnim potovanjem v izključni ekonomski coni Kiribatija izvaja polnjenje ladijskega rezervoarja ali kakršen koli prevoz snovi iz Mednarodnega pomorskega kodeksa nevarnega tovora (IMDG), ki so ga izdali Združeni narodi, plovila Evropske unije to sporočijo organom Kiribatija.

POGLAVJE VII

POSADKA

1. Vsako plovilo Evropske unije, ki lovi ribe na podlagi Sporazuma, se obveže, da bo zaposlilo najmanj tri mornarje iz Kiribatija kot člane posadke. Lastniki plovil si prizadevajo za vkrcanje dodatnih mornarjev iz Kiribatija.

2. Če lastniki plovil ne morejo zaposliti posadke iz Kiribatija na krovu svojih plovil, ki imajo dovoljenje, kakor je določeno v odstavku 1 zgoraj, plačajo pristojbino v višini 600 EUR na mesec na posadko. Lastniki plovil plačilo opravijo letno na račun št. 4 vlade Kiribatija.

3. Lastniki plovil imajo pravico, da med imeni na seznamu, ki ga predloži ministrstvo Kiribatija, pristojno za ribištvo, sami izberejo mornarje, ki jih bodo vzeli na krov svojih plovil.

4. Lastnik plovila ali njegov zastopnik ministrstvu Kiribatija, pristojnemu za ribištvo, sporoči imena mornarjev iz Kiribatija, ki se vkrcajo na zadevno plovilo, in njihovo delovno mesto v posadki.

5. Za mornarje, ki se vkrcajo na plovila Evropske unije, se neposredno uporablja Deklaracija Mednarodne organizacije dela (ILO) o temeljnih načelih in pravicah pri delu. To zadeva zlasti svobodo združevanja in učinkovito priznanje pravice do pogajanj za sklenitev kolektivnih pogodb ter odpravo diskriminacije pri zaposlovanju in opravljanju poklica.

6. Pogodbe o zaposlitvi mornarjev iz Kiribatija, od katerih podpisniki prejmejo po en izvod, skupaj sestavijo zastopniki lastnikov plovil in mornarji in/ali njihovi sindikati ali predstavniki v posvetovanju z ministrstvom Kiribatija, pristojnim za ribištvo. Te pogodbe mornarjem zagotavljajo stopnjo socialnega varstva, ki jim pripada, vključno z zavarovanjem za primer smrti ter zdravstvenim in nezgodnim zavarovanjem.

7. Osebne prejemke mornarjev iz Kiribatija plačujejo lastniki plovil. Osebne prejemke pred izdajo dovoljenj za ribolov sporazumno določijo lastniki plovil ali njihovi zastopniki in ministrstvo Kiribatija, pristojno za ribištvo. Plačilni pogoji za mornarje iz Kiribatija niso slabši od tistih, ki veljajo za posadke Kiribatija, v nobenem primeru pa niso pod standardi ILO.

8. Vsi mornarji, najeti za delo na plovilih Evropske unije, se zglasijo pri poveljniku določenega plovila dan pred predlaganim datumom vkrcanja. Če se mornar ne javi na dogovorjeni datum in čas vkrcanja, lastnik plovila ni več obvezan, da tega mornarja vzame na krov.

POGLAVJE VIII

ODGOVORNOST UPRAVLJAVCA

1. Upravljavec zagotavlja, da so njegova plovila sposobna za morsko plovbo ter vsebujejo primerno reševalno opremo in opremo za preživetje za vsakega potnika in člana posadke.

2. Za zaščito Kiribatija in njegovih državljanov ter ostalih prebivalcev upravljavec uredi ustrezno in popolno zavarovanje svojega plovila, sklenjeno pri mednarodno priznani zavarovalnici, ki je po mnenju organov Kiribatija sprejemljiva za izključno ekonomsko cono Kiribatija, vključno z območji lagun in atolov, teritorialnimi vodami ter potopljenimi grebeni, kot so navedeni v potrdilu o zavarovanju iz odstavka 4(e) oddelka 2 poglavja I te priloge.